Dís hoe ons Honda kenIn my grootwordjare was Honda ŉ topgehalte-handelsmerk. Dit was Japannese karre met fantastiese betroubaarheid én indrukwekkende luukshede. Die klein Ballade met die opskietligte was fantasties. Die eerste Honda HR-V wat ons in Suid-Afrika gesien het, was heel vreemd. ŉ Tweedeurvoertuig, met ŉ lae profiel maar hoë grondvryhoogte. Die volgende HR-V was egter meer van ŉ kruismodel – so ŉ ronde buksie. Die HR-V-naam was vir “High-ride revolutionary vehicle”. Die tweede generasie was nie dít nie. Honda het pas die jongste derde generasie HR-V in Suid-Afrika bekendgestel. Die ontwerp is fantasties. Dit stem meer ooreen met die eerste HR-V – en dis ŉ goeie ding. Die voertuig het ŉ sportnutserige voorkoms, maar sy grondvryhoogte is lekker hoog, veral vir groot dele van die land waar die paaie tans in ŉ woeste toestand is. Ek het ŉ probleem met van die jongste Honda’s gehad. Van hulle het uit Indië gekom, en die gehalte het nie met Honda se goeie naam gestrook nie. Dié HR-V is wel ŉ fantastiese tree in die regte rigting. Die bougehalte en materiale is werklik luuks. Die nuwe HR-V het twee weergawes: Comfort en Executive. Die een net luukser as die ander. Albei word aangedryf deur ŉ nuwe dubbel-bonokas-1.5-viersilinderpetrolenjin. Die enjin bied 89 kW en 145 Nm. Die enjin stoot sy krag aan die voorwiele deur ŉ palwisseltransmissie (CVT). Honda beweer ŉ gemiddelde brandstofverbruiksyfer van 6 ℓ/100 km. Ons het tydens die bekendstelling 6,9 ℓ/100 km gehandhaaf oor 120 km, maar ons het nie sag gewerk met hom nie, en hy het maar 700 km op die klok gehad – so hy sal beslis ligter word namate hy inloop. Die Comfort-model loop op 17″-wiele en die Executive op 18″-wiele. Ons het met die Executive getoer en hy ry op ŉ 225/50/18-band. Die vering is lieflik soepel, en die padhouvermoë heeltemal in die kol vir dié soort voertuig. Die HR-V spog met ŉ indrukwekkende veiligheidsuite. Daar is ses lugsakke, sluitweerremme met elektroniese remkragverspreiding, asook ŉ klomp aktiewe stelsels soos AHA (Agile Handle Assist), wegtrekhulp, remhulp en afdraandbeheer. Die blindekolwaarskuwingstelsel werk puik. Sodra jy jou rigtingwyser aanskakel, wys die skerm in die kajuit vir jou presies hoe dit langs die voertuig lyk. Ons sal weer tyd met die HR-V deurbring en sien hoe hy hom dan in die daaglikse roetine gedra, maar wat ek ervaar het tydens sy bekendstelling is indrukwekkend – en ek is tog te bly om te sien die gehalte is terug daar waar dit moet wees. Ons sal die HR-V ná ons ekstra rytyd met sy mededingers vergelyk. Ek’t aanvanklik bietjie geskrik vir die prys, maar as mens na sy direkte mededingers kyk, is hy mededingend geprys teen Opel se Mokka, Volkswagen se T-Roc en Toyota se C-HR. Honda beplan om hibriede weergawes van die HR-V in die toekoms bekend te stel. Die reeks lyk só: Die reeks word gedek deur ŉ vyf jaar/200 000 km-waarborg en ŉ vier jaar/60 000 km-diensplan.